L 111/6
EL
Επίσημη Εφημερίδα της Ευρωπαϊκής Ένωσης
26.4.2023
(23)
Η δράση της Ένωσης για το κλίμα θα πρέπει να αξιοποιεί τα πλέον πρόσφατα επιστημονικά δεδομένα.
Ως εκ τούτου, θα πρέπει να συνεκτιμηθεί, στο πλαίσιο του κανονισμού (ΕΕ) 2018/842, η γνώμη της Ευρωπαϊκής Επιστημονικής Συμβουλευτικής Επιτροπής για την Κλιματική Αλλαγή, που συγκροτήθηκε δυνάμει του άρθρου 10α του κανονισμού (ΕΚ) αριθ.
401/2009 του Ευρωπαϊκού Κοινοβουλίου και του Συμβουλίου (16).
(24)
Λαμβανομένης υπόψη της θέσπισης ενισχυμένου καθεστώτος συμμόρφωσης στον κανονισμό (ΕΕ) 2018/841 από το 2026, είναι σκόπιμο να καταργηθεί η αφαίρεση των εκπομπών αερίων του θερμοκηπίου που παράγει κάθε κράτος μέλος κατά την περίοδο από 2026 έως 2030 στον τομέα LULUCF καθ’ υπέρβαση των απορροφήσεών του.
Συνεπώς, το άρθρο 9 παράγραφος 2 του κανονισμού (ΕΕ) 2018/842 θα πρέπει να τροποποιηθεί αναλόγως.
(25)
Είναι σκόπιμο να ληφθούν υπόψη, κατά την επανεξέταση του κανονισμού (ΕΕ) 2018/842 το 2024, οι στόχοι της Ένωσης για μείωση των εκπομπών αερίων του θερμοκηπίου βάσει του κανονισμού (ΕΕ) 2021/1119, η προσήλωση της Ένωσης στους στόχους της συμφωνίας του Παρισιού και τυχόν σχετικές δεσμεύσεις που απορρέουν από τις διασκέψεις των μερών της UNFCCC.
Επιπλέον, η εν λόγω επανεξέταση θα πρέπει να περιλαμβάνει πορεία μείωσης των εκπομπών αερίων του θερμοκηπίου που συνάδει με τον δεσμευτικό στόχο της κλιματικής ουδετερότητας στην Ένωση έως το 2050 δυνάμει του κανονισμού (ΕΕ) 2021/1119.
(26)
Οι εκπομπές αερίων του θερμοκηπίου εξαιρουμένου του CO2, όπως μεθανίου, υποξειδίου του αζώτου και φθοριούχων αερίων, αναλογούν σε πάνω από 20 % των εκπομπών αερίων του θερμοκηπίου της Ένωσης.
Οι εκπομπές αερίων του θερμοκηπίου εξαιρουμένου του CO2 καλύπτονται από τον κανονισμό (ΕΕ) 2018/842 και, ως εκ τούτου, θα περιληφθούν απαραιτήτως στα μέτρα που θα θεσπίσουν τα κράτη μέλη προκειμένου να συμμορφωθούν με τους αυξημένους στόχους τους για μείωση των εκπομπών αερίων θερμοκηπίου έως το 2030 δυνάμει του παρόντος κανονισμού.
Έως τις 30 Ιουνίου 2023, τα κράτη μέλη οφείλουν να υποβάλουν στην Επιτροπή προσχέδιο επικαιροποίησης των ενοποιημένων εθνικών σχεδίων τους για την ενέργεια και το κλίμα.
Η Επιτροπή θα εκδώσει σχετικές κατευθυντήριες γραμμές, μεταξύ άλλων για να ενθαρρύνει τα κράτη μέλη να καθορίσουν στόχους και πολιτικές για τη μείωση των εκπομπών μεθανίου.
Ομοίως, τα κράτη μέλη οφείλουν να αξιολογήσουν κατά πόσον τα στρατηγικά τους σχέδια στο πλαίσιο της κοινής γεωργικής πολιτικής θα πρέπει να αναθεωρηθούν ώστε να αντικατοπτρίζουν την αυξημένη φιλοδοξία στον κανονισμό (ΕΕ) 2018/842 που επιφέρουν οι τροποποιήσεις μέσω του παρόντος κανονισμού.
Η Επιτροπή θα συμπεριλάβει πληροφορίες σχετικά με τα αποτελέσματα που επιτεύχθηκαν από τον συνδυασμό ενωσιακών και εθνικών προσπαθειών ως προς τις εκπομπές αερίων του θερμοκηπίου εξαιρουμένου του CO2 στις ετήσιες εκθέσεις δυνάμει του άρθρου 29 παράγραφος 5 του κανονισμού (ΕΕ) 2018/1999.
Η Επιτροπή οφείλει επίσης να αξιολογήσει τα προσχέδια των ενοποιημένων εθνικών σχεδίων για την ενέργεια και το κλίμα και μπορεί να εκδώσει συστάσεις προς τα κράτη μέλη που δεν σημειώνουν επαρκή πρόοδο.
Η Επιτροπή, στο πλαίσιο της επανεξέτασης του κανονισμού (ΕΕ) 2018/841, θα αξιολογήσει τις τρέχουσες τάσεις και τις μελλοντικές προβλέψεις όσον αφορά τις εκπομπές αερίων του θερμοκηπίου από τη γεωργία, καθώς και τις ρυθμιστικές επιλογές, ώστε να διασφαλιστεί ότι είναι συνεπείς προς τον στόχο της επίτευξης μακροπρόθεσμων μειώσεων των εκπομπών αερίων του θερμοκηπίου σε όλους τους τομείς της οικονομίας, σύμφωνα με τον στόχο της Ένωσης για κλιματική ουδετερότητα και προς τους ενδιάμεσους κλιματικούς στόχους της Ένωσης που ορίζονται στον κανονισμό (ΕΕ) 2021/1119.
Κατά την επανεξέταση του κανονισμού (ΕΕ) 2018/842, η Επιτροπή θα αξιολογήσει τον τρόπο με τον οποίο όλοι οι τομείς που καλύπτονται από τον εν λόγω κανονισμό συμβάλλουν στη μείωση των εκπομπών αερίων του θερμοκηπίου, συμπεριλαμβανομένης ιδίως της μείωσης που επιτυγχάνεται όσον αφορά τις εκπομπές αερίων του θερμοκηπίου εξαιρουμένου του CO2, ακόμη και σε τομείς εκτός της γεωργίας.
(27)
Δεδομένου ότι οι στόχοι του παρόντος κανονισμού, και ειδικότερα η προσαρμογή, υπό το πρίσμα του κανονισμού (ΕΕ) 2021/1119, των υποχρεώσεων των κρατών μελών σχετικά με τις ελάχιστες συνεισφορές τους για την περίοδο από το 2021 έως το 2030 στην επίτευξη του στόχου της Ένωσης για μείωση των εκπομπών αερίων του θερμοκηπίου και στη συμβολή στην επίτευξη των στόχων της συμφωνίας του Παρισιού, δεν μπορούν να επιτευχθούν επαρκώς από τα κράτη μέλη, μπορούν όμως, λόγω της κλίμακας και των αποτελεσμάτων τους, να επιτευχθούν καλύτερα σε επίπεδο Ένωσης, η Ένωση δύναται να λάβει μέτρα, σύμφωνα με την αρχή της επικουρικότητας όπως ορίζεται στο άρθρο 5 της Συνθήκης για την Ευρωπαϊκή Ένωση.
Σύμφωνα με την αρχή της αναλογικότητας, όπως διατυπώνεται στο ίδιο άρθρο, ο παρών κανονισμός δεν υπερβαίνει τα απαιτούμενα για την επίτευξη των στόχων αυτών.
(28)
Συνεπώς, οι κανονισμοί (ΕΕ) 2018/842 και (ΕΕ) 2018/1999 θα πρέπει να τροποποιηθούν αναλόγως,
(16) Κανονισμός (ΕΚ) αριθ.
401/2009 του Ευρωπαϊκού Κοινοβουλίου και του Συμβουλίου, της 23ης Απριλίου 2009, για τον ευρωπαϊκό οργανισμό περιβάλλοντος και το ευρωπαϊκό δίκτυο πληροφοριών και παρατηρήσεων σχετικά με το περιβάλλον (ΕΕ L 126 της 21.5.2009, σ.
13).